**Ministru kabineta noteikumu projekta**

 **“Noteikumi par skaidrās naudas izņemšanu no juridiskās personas vai individuālā komersanta kases vai citas glabāšanas vietas” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta 2017. gada 24. maija rīkojuma Nr. 245 (prot. Nr. 23, 21.§) “Par Valsts nodokļu politikas pamatnostādnēm 2018.–2021. gadam” 7. punkts, saskaņā ar kuru dots uzdevums uzsākt darbu pie normatīvā regulējuma izstrādes, lai nodrošinātu nodokļu reformas ieviešanu ar 2018. gada 1. janvāri.Valsts nodokļu politikas pamatnostādnēs 2018.–2021.gadam iekļauts uzdevums ar izpildes termiņu –2018. gada 1. janvāris:3.6.4. uzdevums – vienkāršot skaidrās naudas izņemšanas procedūru no juridiskās personas vai individuālā komersanta kases vai citas glabāšanas vietas, paredzot, ka skaidrās naudas izņemšanas procesā nav jāpiedalās tiesībaizsardzības iestādes pārstāvim. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošie Ministru kabineta 2007. gada 15. maija noteikumi Nr. 324 “[Noteikumi par skaidrās naudas izņemšanu no juridiskās personas vai individuālā komersanta kases vai citas glabāšanas vietas](https://likumi.lv/ta/id/157315-noteikumi-par-skaidras-naudas-iznemsanu-no-juridiskas-personas-vai-individuala-komersanta-kases-vai-citas-glabasanas-vietas)” (turpmāk – Ministru kabineta 2007. gada 15. maija noteikumi Nr. 324) nosaka kārtību, kādā nodokļu administrācijas pilnvarotās personas vai pilnvarotie ierēdņi (darbinieki) valsts policijas, pašvaldības policijas vai Valsts ieņēmumu dienesta (turpmāk – VID) Finanšu policijas pārvaldes ierēdņu (darbinieku) klātbūtnē, izņem skaidro naudu no juridiskās personas vai individuālā komersanta kases vai citas glabāšanas vietas. Šobrīd Ministru kabineta 2007. gada 15. maija noteikumu Nr. 324 redakcija neatbilst likuma „Par nodokļiem un nodevām” 26.panta trešās daļas 1.punktam (redakcijā, kas stājās spēkā 2017.gada 1.jūlijā) un nosaka atšķirīgu nokavēto nodokļu maksājumu piedziņas līdzekļu veidu, kā arī lietotā terminoloģija neatbilst likuma „Par nodokļiem un nodevām” 1.panta 33.punktam, kas skaidro maksājuma pakalpojuma sniedzēja terminu. Ministru kabineta 2007. gada 15. maija noteikumi Nr. 324 paredz lielu personu loku, kas piedalās skaidrās naudas izņemšanas procesā, tādējādi kavējot ātrāku procedūras īstenošanu. Lai samazinātu administratīvo slogu skaidrās naudas izņemšanas procesā no juridiskās personas vai individuālā komersanta kases vai citas glabāšanas vietas un precizētu personu loku, kuri tiesīgi piedalīties šajā procesā, kā arī noteiktu tiesisko regulējumu atbilstoši likuma „Par nodokļiem un nodevām” tiesību normām, nepieciešams:1) atbilstoši likuma “Par nodokļiem un nodevām” 26. panta trešās daļas 1. punkta redakcijai noteikt nokavēto nodokļu maksājumu piedziņas līdzekļu veidu;2) atbilstoši Valsts pārvaldes iekārtas likuma 1. panta 10. punkta terminu skaidrojumam un Valsts civildienesta likuma 3. panta otrajai daļai noteikt personu, kas ir tiesīga izņemt skaidro naudu no juridiskās personas vai individuālā komersanta kases vai citas glabāšanas vietas;3) atbilstoši likuma “Par nodokļiem un nodevām” 1. panta 33. punktam papildus noteikt iestādes, kurās iespējams iemaksāt no juridiskās personas vai individuālā komersanta kases vai citas glabāšanas vietas izņemto skaidro naudu;4) vienkāršot skaidrās naudas izņemšanas procedūru no juridiskās personas vai individuālā komersanta kases vai citas glabāšanas vietas, paredzot, ka skaidrās naudas izņemšanas procesā nav jāpiedalās tiesībaizsardzības iestādes pārstāvim.Ievērojot minēto un pamatojoties uz likuma “Par nodokļiem un nodevām” 26. panta trešās daļas 2. punktu, un, ņemot vērā, ka paredzamo grozījumu apjoms pārsniegtu pusi no spēkā esošajiem noteikumiem, izstrādāts jauns Ministru kabineta noteikumu projekts “[Noteikumi par skaidrās naudas izņemšanu no juridiskās personas vai individuālā komersanta kases vai citas glabāšanas vietas](https://likumi.lv/ta/id/157315-noteikumi-par-skaidras-naudas-iznemsanu-no-juridiskas-personas-vai-individuala-komersanta-kases-vai-citas-glabasanas-vietas)” (turpmāk – noteikumu projekts). Noteikumu projekts paredz noteikt kārtību, kādā VID pilnvarotās amatpersonas, veicot nokavēto nodokļu maksājumu piedziņu bezstrīda kārtībā, izņem skaidro naudu no juridiskās personas vai individuālā komersanta kases vai citas glabāšanas vietas.Noteikumu projekts paredz:1. Atbilstoši likuma “Par nodokļiem un nodevām” 1. panta 33. punktam, 26. panta trešās daļas 1. punktam, noteikt papildu iestādes, kurās iespējams iemaksāt no juridiskās personas vai individuālā komersanta kases vai citas glabāšanas vietas izņemto skaidro naudu. Atšķirībā no Ministru kabineta 2007. gada 15. maija noteikumu Nr. 324 9.punkta noteikumu projektā paredzēts, ka nodokļu administrācijas pilnvarota amatpersona no juridiskās personas vai individuālā komersanta kases vai citas glabāšanas vietas izņemto skaidro naudu ir tiesīga iemaksāt ne tikai kredītiestādē, bet arī maksājumu pakalpojumu sniedzēju iestādēs. Par maksājumu pakalpojuma sniedzēja iestādi saskaņā ar likumu “Par nodokļiem un nodevām” uzskatāms maksājumu pakalpojumu sniedzējs, kurš noteikts Maksājumu pakalpojumu un elektroniskās naudas likuma 2.panta otrās daļas 2., 3., 4., 7. un 8.punktā, kurš nav kredītiestāde un kura darbība ietver bezskaidras naudas maksājumu veikšanu.2. Atbilstoši likuma „Par nodokļiem un nodevām” 26.panta trešās daļas 1.punktam (redakcijā, kas stājās spēkā 2017.gada 1.jūlijā) nepieciešams precizēt nokavēto nodokļu maksājumu piedziņas līdzekļu veidu un noteikt, ka noteikumus piemēro, ja ar nodokļu administrācijas rīkojumu par naudas līdzekļu pārskaitīšanu, vēršot piedziņu uz naudas līdzekļiem nodokļu maksātāja kontā kredītiestādē vai kontā, kas atvērts pie maksājumu pakalpojumu sniedzēja, pilnībā nav segti visi nokavētie nodokļu maksājumi.3. Noteikt atšķirīgu personu loku, kas ir tiesīgs īstenot skaidrās naudas izņemšanas procedūru. Šobrīd saskaņā ar Ministru kabineta 2007. gada 15. maija noteikumu Nr. 324 3. punktu skaidro naudu no juridiskās personas vai individuālā komersanta kases vai citas glabāšanas vietas izņem nodokļu administrācijas pilnvarotas amatpersonas vai pilnvaroti ierēdņi (darbinieki) valsts policijas, pašvaldības policijas vai Valsts ieņēmumu dienesta Finanšu policijas pārvaldes ierēdņu (darbinieku), kā arī attiecīgās juridiskās personas pārstāvja, individuālā komersanta vai individuālā komersanta pārstāvja klātbūtnē.Lai VID organizētu skaidrās naudas izņemšanu no juridiskās personas vai individuālā komersanta kases, nepieciešams šo darbību saskaņot ar valsts policijas, pašvaldības policijas vai VID Finanšu policijas pārvaldes ierēdņiem, kas ievērojami apgrūtina piedziņas darbības organizēšanu, jo piedalīšanās piedziņas darbību īstenošanā neietilpst minēto tiesībaizsardzības iestāžu amatpersonu tiešajos dienesta pienākumos.Tādējādi, lai mazinātu papildu administratīvo slogu skaidrās naudas izņemšanas procesā no juridiskās personas vai individuālā komersanta kases vai citas glabāšanas vietas un nodrošinātu efektīvāku procedūras norisi, ir nepieciešams atteikties no valsts policijas, pašvaldības policijas vai VID Finanšu policijas pārvaldes pārstāvju klātbūtnes skaidras naudas izņemšanas procesā. Pieaicinot minētās procedūras veikšanai valsts policijas, pašvaldības policijas vai VID Finanšu policijas pārvaldes pārstāvjus, ir nepieciešams veikt šādas darbības – VID amatpersona noskaidro iespējas pieaicināt kādu no minētajiem pārstāvjiem, saskaņo attiecīgā pārstāvja piedalīšanos procesā ar pārstāvja vadību, sagatavo un nosūta rakstveida lūgumu konkrētajam pārstāvim piedalīties procesā un veic citas darbības, kas saistītas ar pārstāvja klātbūtnes nodrošināšanu, kas kavē skaidrās naudas izņemšanas procedūras uzsākšanu. Ņemot vērā norādīto, skaidro naudu izņemt no juridiskās personas vai individuālā komersanta kases vai citas glabāšanas vietas nav iespējams tik bieži, cik būtu nepieciešams. Skaidrās naudas izņemšanu no juridiskās personas vai individuālā komersanta kases vai citas glabāšanas vietas iespējams nodrošināt VID pilnvarotajām amatpersonām vismaz divu amatpersonu sastāvā attiecīgās juridiskās personas pārstāvja klātbūtnē. Par skaidrās naudas izņemšanas faktu šobrīd aizpilda VID stingrās uzskaites veidlapu, ko paraksta visas procesā iesaistītās personas, tādā veidā nodrošinot procedūras caurskatāmību. Atteikšanās no valsts policijas, pašvaldības policijas vai VID Finanšu policijas pārvaldes pārstāvju līdzdalības procedūrā neradīs papildu riskus, un tādējādi būtu nodrošināta biežāka skaidrās naudas izņemšanas procedūras veikšana, palielinot secīgi izņemtās skaidrās naudas apjomu.Tādējādi, lai vienkāršotu skaidrās naudas izņemšanas procedūru no juridiskās personas vai individuālā komersanta kases vai citas glabāšanas vietas, noteikumu projekts atšķirībā no Ministru kabineta 2007. gada 15. maija noteikumiem Nr. 324 vairāk neparedz prasību skaidras naudas izņemšanas procedūrā piedalīties valsts policijas, pašvaldības policijas vai VID Finanšu policijas pārvaldes pārstāvjiem.4. Atbilstoši Valsts pārvaldes iekārtas likuma 1. panta 10. punkta terminu skaidrojumam un Valsts civildienesta likuma 3. panta otrajai daļai noteikt personu, kas ir tiesīga izņemt skaidro naudu no juridiskās personas vai individuālā komersanta kases vai citas glabāšanas vietas. Šobrīd Ministru kabineta 2007. gada 15. maija noteikumi Nr. 324 paredz, ka skaidro naudu no juridiskās personas vai individuālā komersanta kases vai citas glabāšanas vietas izņem nodokļu administrācijas pilnvarotas amatpersonas vai pilnvaroti ierēdņi (darbinieki). Ņemot vērā Valsts pārvaldes iekārtas likumā noteikto amatpersonas termina skaidrojumu un Valsts civildienesta likumā noteikto, ka VID funkcijas izpilda amatpersonas, kuras ir ierēdņi, noteikumu projektā paredzēts precizēt terminoloģiju un noteikt tiesības skaidro naudu no juridiskās personas vai individuālā komersanta kases vai citas glabāšanas vietas izņemt nodokļu administrācijas pilnvarotajai amatpersonai.Ņemot vērā minēto, noteikumu projektam stājoties spēkā, paredzēts atzīt par spēku zaudējušiem Ministru kabineta 2007.gada 15.maija noteikumus Nr.324. |
| 3.  | Projekta izstrādē iesaistītās institūcijas | VID. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs juridiskās personas un individuālos komersantus situācijās, kad nokavētos nodokļu maksājumus piedzen bezstrīda kārtībā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums paredz samazināt administratīvo slogu valsts policijai, pašvaldības policijai un VID finanšu policijai. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Līdz ar noteikumu projekta stāšanos spēkā spēku zaudēs Ministru kabineta 2007.gada 15.maija noteikumi Nr.324. |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi publicēta Finanšu ministrijas tīmekļa vietnē sadaļā “Sabiedrības līdzdalība” 2017.gada 26.septembrī. |
| 2. | Sabiedrības līdzdalība projekta izstrādē | Iebildumi un priekšlikumi nav saņemti. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Pēc pieņemšanas noteikumu projekts tiks publicēts oficiālajā izdevumā “Latvijas Vēstnesis”, kā arī ievietots normatīvo aktu datubāzē [www.likumi.lv](http://www.likumi.lv/) un VID tīmekļa vietnē [www.vid.gov.lv](http://www.vid.gov.lv/). |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā paredzēto tiesisko regulējumu nodrošinās VID savu funkciju ietvaros. Jaunas institūcijas netiks veidotas, kā arī esošās institūcijas netiek likvidētas vai reorganizētas.Noteikumu projektā noteikto funkciju paredzēts īstenot esošo cilvēkresursu ietvaros. |
| 3. | Cita informācija | Nav. |

Finanšu ministre D. Reizniece-Ozola

Jurjāne 67123441

Marite.Jurjane@vid.gov.lv